《寄青浦丞李青立》
清代·王士祯

麟趾异凡蹄，凤毛异凡羽。君为南阳孙，豁达类其祖。

请从复辟论，即事感今古。神龙奋幽蛰，天星落如雨。

仓皇夺门功，造次成肺腑。舆台珥貂蝉，政柄归奄竖。

陈请滥恩泽，带刀依负斧。晋文定王室，请隧不见许。

吁嗟彼何人，凭藉乱狐鼠。爰立当危疑，踪迹等羁旅。

当时武功伯，唇齿终龃龉。公实仗忠信，臲卼成心膂。

呜呼三杨后，伯仲见伊吕。天地郁风云，将相如龙虎。

爱君清门后，克秉高曾矩。低眉百寮底，手版趋公府。

青袍映春草，远向春申浦。妇有林下风，乐事笑眉妩。

诗寄雁南飞，因风堕洲渚。

作者简介：王士祯（1634—1711），原名王士禛，字子真、贻上，号阮亭，又号渔洋山人，人称王渔洋，谥文简。新城（今山东桓台县）人，常自称济南人，清初杰出诗人、学者、文学家。博学好古，能鉴别书、画、鼎彝之属，精金石篆刻，诗为一代宗匠，与朱彝尊并称。书法高秀似晋人。康熙时继钱谦益而主盟诗坛。论诗创神韵说。早年诗作清丽澄淡，中年以后转为苍劲。擅长各体，尤工七绝。但未能摆脱明七子摹古馀习，时人诮之为“清秀李于麟”，然传其衣钵者不少。好为笔记，有《池北偶谈》、《古夫于亭杂录》、《香祖笔记》等，然辨驳议论多错愕、失当。